
Parlamentul  României

Camera  Deputaţilor
	Comisia pentru sănătate şi 

 familie
Bucureşti, 11 octombrie 2011

Nr. 28/220
	Comisia pentru muncă şi protecţie socială
Bucureşti, 11 octombrie 2011

Nr.27/287


R A P O R T   C O M U N
asupra proiectului de Lege pentru modificarea şi completarea art.259 din Legea nr.95/2006 privind reforma în domeniul sănătăţii, cu modificările şi completările ulterioare

În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru sănătate şi familie au fost sesizate cu dezbaterea pe fond a proiectului de Lege pentru modificarea şi completarea art.259 din Legea nr.95/2006 privind reforma în domeniul sănătăţii, cu modificările şi completările ulterioare, trimis comisiilor cu adresa nr. PLx 365 din 23 mai 2011.
La întocmirea prezentului raport comun, în conformitate cu prevederile art.63 din Regulamentul Camerei Deputaţilor, Comisia pentru muncă şi protecţie socială şi Comisia pentru sănătate şi familie au avut în vedere:

· avizul favorabil al Consiliului Legislativ (nr.35/13.01.2011)
· avizul negativ al Comisiei juridice, de disciplină şi imunităţi (nr.31/535/24.05.2011)
· avizul negativ al Comisiei pentru buget, finanţe şi bănci (nr.22/243/07.06.2011)
· punctul de vedere negativ al Guvernului (nr.589/11.03.2011).

Proiectul de lege are ca obiect de reglementare introducerea unor noi reglementări cu privire la persoanele care au obligaţia de a se asigura şi nu pot dovedi plata contribuţiei pentru a obţine calitatea de asigurat, precum şi micşorarea perioadelor şi a cuantumului veniturilor asupra cărora se calculează contribuţia pentru persoanele care înregistrează restanţe. Astfel, contribuţia pentru veniturile din pensii aflate sub limita sumei neimpozabile se datorează şi se calculează începând cu data de 1 ianuarie 2011. Totodată, persoanele care au obligaţia de a se asigura şi nu pot dovedi plata contribuţiei, pentru a obţine calitate de asigurat, pot să achite contribuţia legală lunară pe ultimele 6 luni dacă nu au realizat venituri impozabile.
Membrii Comisiei pentru muncă şi protecţie socială au dezbătut proiectul de lege în şedinţa din 6 septembrie 2011 şi au hotărât, cu majoritate de voturi (7 voturi împotrivă), să propună plenului Camerei Deputaţilor respingerea acestuia. La dezbateri a participat, în conformitate cu prevederile art.55 din Regulamentul Camerei Deputaţilor, domnul Cristian Irimie, Secretar de Stat în Ministerul Sănătăţii. La lucrările comisiei au fost prezenţi 25 deputaţi din totalul de 27 membri ai comisiei.

Membrii Comisiei pentru sănătate şi familie au dezbătut proiectul de lege în şedinţa din 4 octombrie 2011. La dezbateri au participat 13 deputaţi din cei 17 membri ai comisiei. Membrii Comisiei pentru sănătate şi familie au hotărât, cu majoritate de voturi (7 voturi pentru şi 4 abţineri), să propună plenului Camerei Deputaţilor respingerea acestuia. La dezbateri a participat, în conformitate cu prevederile art.55 din Regulamentul Camerei Deputaţilor, domnul Raed Arafat, Subsecretar de Stat în Ministerul Sănătăţii.
Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată.

Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 
Membrii celor două comisii propun plenului Camerei Deputaţilor respingerea proiectului de Lege din următoarele considerente:

· art. 259 alin. (3), propus spre a fi modificat, a fost abrogat prin dispoziţiile art.I pct.8 din Ordonanţa de urgenţă a Guvernului nr.107/2010;
· se crează un regim discriminatoriu faţă de contribuabilii care au realizat venituri impozabile pe o perioadă mai mică faţă de perioada de prescripţie;

· impactul financiar al modificărilor propuse nu poate fi cuantificat din lipsa datelor privind numărul şi venitul realizat de această categorie de contribuabili.

PREŞEDINTE,

SECRETAR,       

Kerekes Károly

Şef birou Gheorghe Marinescu



Şef serviciu Elena Mesaroş

Întocmit, 









Consilier parlamentar Florin Danciu         



Consilier parlamentar Decebal Stănescu

Consultant parlamentar Cristina Bologan

